stanford-oval/wikipedia huggingface dataset:
ישראל באירוויזיון 1990
לפני האירוויזיון > בחירת המבצע

ב-3 באוקטובר 1989 פורסם שבישיבת הנהלת רשות השידור נבחרה הזמרת ריטה לייצג את ישראל באירוויזיון 1990, זאת לאחר שכבר השתתפה בעבר בקדם-אירוויזיון 1986 והגיעה למקום ה-4. ריטה הייתה זמרת פופולרית בישראל באותה תקופה וגם במדינות רבות במזרח התיכון ביניהם איראן.
לפני האירוויזיון > בחירת השיר

ב-25 בפברואר 1990 נחשף לראשונה מילות השיר "שרה ברחובות", שנבחר לייצג את ישראל בתחרות. וב-6 באפריל נחשף לראשונה השיר בטלוויזיה במסגרת התוכנית סיבה למסיבה.
באירוויזיון

ישראל הייתה ה-10 בסדר ההופעה בתחרות, אחרי נורווגיה ולפני דנמרק. בתום ההצבעה קיבל השיר 16 נקודות והגיע למקום ה-18 מתוך 22 מדינות שהשתתפו בתחרות. חבר השופטים הישראלי העניק את 12 הנקודות שלו ליוגוסלביה.
באירוויזיון > נקודות שהוענקו לישראל

| שופטים> ציון | שופטים> מדינות | שופטים> סך הכל |
| --- | --- | --- |
| 12 נקודות |  | 0 נקודות |
| 10 נקודות |  | 0 נקודות |
| 8 נקודות |  | 0 נקודות |
| 7 נקודות |  | 0 נקודות |
| 6 נקודות |  | 0 נקודות |
| 5 נקודות |  פינלנד | 5 נקודות |
| 4 נקודות |  גרמניה,  הולנד | 8 נקודות |
| 3 נקודות |  | 0 נקודות |
| 2 נקודות |  שווייץ | 2 נקודות |
| נקודה אחת |  יוגוסלביה | נקודה אחת |
| סך הכל | 5 מדינות | 16 נקודות |
באירוויזיון > נקודות שישראל העניקה

| שופטים> ציון | שופטים> מדינות |
| --- | --- |
12 נקודות:  יוגוסלביה
10 נקודות:  הממלכה המאוחדת
8 נקודות:  איסלנד
7 נקודות:  דנמרק
6 נקודות:  צרפת
5 נקודות:  קפריסין
4 נקודות:  נורווגיה
3 נקודות:  פינלנד
2 נקודות:  הולנד
נקודה אחת:  איטליה
סך הכל: 10 מדינות
ראו גם

ישראל באירוויזיון
אירוויזיון 1990
ריטה
שרה ברחובות
הערות שוליים

↑  "ריטה תייצג את ישראל באירוויזיון". מעריב. 1989-10-03.
↑  יובל ניב, מילים, באתר מעריב, ‏25 בפברואר 1990
↑  שרה ברחובות, ‏6 באפריל 1990
↑  "עושה חשמל". מעריב. 1990-04-06.
↑   ריטה ב"סיבה למסיבה" 1990, סרטון  באתר יוטיוב
↑  עופר פטרסבורג, ריטה תשיר באירוויזיון, באתר מעריב, ‏1 במרץ 1990
1 2  Detailed voting results
כריסטיאן ספרנגר

כריסטיאן דייוויד ספרנגר (באנגלית: Christian David Sprenger, נולד ב-19 בדצמבר 1985) הוא שחיין אוסטרלי. הוא אלוף העולם (ברצלונה 2013) בעל 6 מדליות עולמיות וסגן-אלוף האולימפי (לונדון 2012) במשחה ל-100 מטר חזה. נוסף לכך, הוא שיאן עולם בעבר במשחה ל-200 מטר חזה.
ביוגרפיה

ספרנגר נולד בבריזביין, קווינסלנד.
במשחקי חבר העמים שנערכו במלבורן, אוסטרליה בשנת 2006 זכה ספרנגר במדליית זהב במשחה שליחים 4x100 מטר מעורב, לאחר ששחה בשלב המוקדמות.
באולימפיאדת בייג'ינג (2008) זכה ספרנגר במדליית כסף במשחה שליחים 4x100 מטר מעורב, לאחר ששחה בשלב המוקדמות. את משחה החזה הוא שחה ב"זינוק שליחים" בתוצאה של 59.95 שניות. במשחה ל-100 מטר חזה הוא סיים במקום 14 בתוצאה של 1:00.76 דקות, בשלב המוקדמות הוא סיים במקום תשיעי בתוצאה של 1:00.36 דקות ובמקום 26 במשחה ל-200 מטר חזה בתוצאה של 2:12.56 דקות.
ביוגרפיה > שיאן עולם

באליפות העולם בשחייה שנערכה ברומא, איטליה בשנת 2009 זכה ספרנגר בשתי מדליות ארד, במשחה ל-200 מטר חזה בתוצאה של 2:07.80 דקות, ביחד עם ג'ידריוס טיטניס מליטא, אחרי דניאל גיורטה מהונגריה (2:07.64 דקות) ואריק שנטו מארצות הברית (2:07.65 דקות), בשלב חצי הגמר שנערך ב-30 ביולי הוא קבע שיא עולם חדש של 2:07.31 דקות (הנוכחי 2012) ובמשחה שליחים 4x100 מטר מעורב לאחר ששחה בשלב המוקדמות. נוסף לכך, הוא סיים במקום 15 במשחה ל-100 מטר חזה בתוצאה של 59.98 שניות, בשלב המוקדמות הוא סיים במקום שביעי בתוצאה של 59.52 שניות. עשרה ימים לאחר מכן, ב-10 באוגוסט, בתחרות שנערכה בבריכה של 25 מטר, בהובארט, טסמניה הוא קבע במשחה ל-200 מטר חזה שיא עולם חדש של 2:01.98 דקות, שיפור של כמעט שנייה לשיא בן החמש שנים וחצי של אד מוזס מארצות הברית (2:02.92 דקות). שיא זה החזיק מעמד 4 חודשים לאחר שנישבר על ידי דניאל גיורטה שהעמיד אותו על 2:00.67 דקות (השיא הנוכחי 2012).
באליפות הפאן פסיפיק בשחייה שנערכה באירוויין, קליפורניה באוגוסט 2010 זכה ספרנגר בשתי מדליות, כסף וארד. מדליית כסף במשחה ל-100 מטר חזה בתוצאה של 1:00.18 דקות, אחרי קוסוקה קיטאג'ימה מיפן (59.35) ולפני מארק גנגלוף מארצות הברית (1:00.24 דקות) ומדליית ארד במשחה שליחים 4x100 מטר מעורב בתוצאה של 3:35.55 דקות, אחרי ארצות הברית (3:32.48 דקות) ויפן (3:33.90 דקות).
במשחקי חבר העמים שנערכו בדלהי, הודו באוקטובר אותה שנה זכה ספרנגר ב-3 מדליות, אחת מכל סוג. מדליית זהב במשחה שליחים 4x100 מטר מעורב, לאחר ששחה בשלב המוקדמות. מדליית כסף במשחה ל-100 מטר חזה בתוצאה של 1:00.29 דקות, אחרי קמרון ואן דר בורג מדרום אפריקה (1:00.10 דקות) ולפני בן ארצו ברנטון ריקארד (1:00.46 דקות) ומדליית ארד במשחה ל-200 מטר חזה בתוצאה של 2:11.44 דקות, אחרי ברנטון ריקארד שקבע שיא משחקים חדש של 2:10.89 דקות ומייקל ג'יימיסון מסקוטלנד (2:10.97 דקות).
באליפות העולם בשחייה שנערכה בשאנגחאי, סין בשנת 2011 זכה ספרנגר במדליית כסף במשחה שליחים 4x100 מטר מעורב, לאחר ששחה בשלב המוקדמות. במשחה ל-100 מטר חזה הוא סיים במקום עשירי בתוצאה של 1:00.44 דקות.
באולימפיאדת לונדון (2012) זכה ספרנגר ב-2 מדליות, כסף וארד. מדליית כסף במשחה ל-100 מטר חזה בתוצאה של 58.93 שניות, אחרי קמרון ואן דר בורג מדרום אפריקה שקבע שיא עולם חדש של	58.46 שניות, ולפני ברנדן הנסן מארצות הברית (59.49 שניות). מדליית ארד במשחה שליחים 4x100 מטר מעורב ביחד עם היידן סטוקל, מאט טרגט וג'יימס מגנוסן בתוצאה של 3:31.58 דקות, אחרי ארצות הברית (3:29.35 דקות) ויפן (3:31.26 דקות).
ביוגרפיה > אלוף עולם

באליפות העולם שנערכה בברצלונה ספרד ביולי 2013 זכה ספרנגר ב-3 מדליות, 1 זהב ו-2 כסף. מדליית זהב במשחה ל-100 מטר חזה בתוצאה של 58.79 שניות, לפני	קמרון ואן דר בורג (58.97 שניות) ופליפה לימה מברזיל (59.65 שניות). מדליות כסף, במשחה ל-50 מטר חזה בשיא אוקיאניה חדש של 26.78 שניות, מאית השנייה איטי מואן דר בורג (26.77 שניות) ולפני ג'וליו זורזי  מדרום אפריקה (27.04 שניות) ובמשחה שליחים 4x100 מטר מעורב בתוצאה של 3:31.64 דקות, אחרי צרפת (3:31.51 דקות) לפני יפן (3:32.26 דקות). כשחיין חזה הוא קבע ב"זינוק שליחים" את התוצאה המהירה בתחרות (58.47 שניות). במשחה זה הרביעייה האמריקאית שסיימה ראשונה בפער גדול, נפסלה בשל זינוק מוקדם של שחיין החזה.
משפחה

בן דודו של ספרנגר, ניקולס ספרנגר, הוא אלוף עולם (ברצלונה 2003) וסגן-אלוף אולימפי (אתונה 2004) במשחה שליחים 4x200 מטר חופשי.
ראו גם

התפתחות שיא העולם במשחה ל-200 מטר חזה
ירון אביטוב

| --- | --- |
אין תמונה חופשית
 לידה:  1957 (בן 67 בערך) חיפה, ישראל 
 מדינה:  ישראל 
 שפות היצירה:  עברית 
 פרסים והוקרה:  פרס היצירה לסופרים עבריים (2005) 
 
ירון אביטוב (נולד בשנת 1957), הוא סופר, במאי סרטי תעודה, מבקר, עורך, עיתונאי ומדריך טיולים ישראלי. זכה, בין היתר, בפרס ראש הממשלה לסופרים עבריים (2005) ובפרס "שגריר הספרות העברית באמריקה הלטינית" לשנת 2012.
ביוגרפיה

אביטוב נולד בשכונת הדר הכרמל, שאותה תיאר לימים ברומן "פתק מאמא" ("עם עובד"). ב-1980 עבר לירושלים, ובהמשך עקר לתל אביב וכיום הוא נע על הציר שבין ישראל לדרום אמריקה.
בצעירותו התפרנס אביטוב ממלאכות מזדמנות ומכתיבה לעיתונים. בראשית דרכו בעיתונות כתב במקומון הירושלמי "כל העיר" וזכה להכרה בזכות מאמריו שעסקו בין השאר בפענוח של פרשיות לא נודעות מהעבר. בהמשך פרסם מאמרים רבים בנושאים מגוונים על ישראל וארצות אחרות בעיתונים כגון: ידיעות אחרונות, מעריב, הארץ, גלובס, מקור ראשון, זמן ירושלים, ירושלים, העיר, זמן תל אביב, כלבו, מסע אחר, רחוב ראשי, אנשים ועוד. כמו כן שימש כמבקר ספרות במקור ראשון, במעריב ובזמן ירושלים, וכן סקר ספרים ברשת א' של "קול ישראל". בנוסף, שימש בשנות ה-90 כעורך במספר כלי תקשורת.
ב-1983 פרסם מסיפוריו הראשונים במוסף הספרותי של על המשמר. חזר לכתיבת פרוזה באמצע שנות ה-90, ומאז החל לפרסם בצורה סדירה ספרי פרוזה ותיעוד, תריסר בסך הכול עד כה.
במקביל פרסם סיפורים קצרים במוספים הספרותיים של ידיעות אחרונות ומעריב, ובכתבי העת הספרותיים מאזניים, עמדה, גג, עיתון 77, מטען, מסמרים, הדור, הכיוון מזרח ואלמנך. ב"מאזניים" פורסמו גם חלק משיריו.
סיפוריו פורסמו גם באנתולוגיות ספרותיות, כגון "תה עם לימון" בעריכת נורית גוברין ("גוונים", 1997), "מאה שנים, מאה יוצרים" בעריכת סמי שלום שיטרית (בימת קדם לספרות", 1998), "אלה החיים שרציתי לחיות" בעריכת משה גלעד ("עם עובד", 2003) ובאנתולוגיות נוספות שראו אור בהוצאת "כרמל".
סיפורים מתורגמים שלו פורסמו בכתבי עת בספרד, בארצות הברית ובמדינות דרום אמריקה. רשימותיו תורגמו לשפות נוספות.
במסגרת עיסוקו כעורך, פרסם אביטוב מספר אנתולוגיות תמאטיות של ספרות עברית במשותף עם הסופר רן יגיל. מ-2007 הוא מפרסם סדרה של אנתולוגיות של ספרות עברית המופיעה בספרדית בהוצאות לאור באמריקה הלטינית. בסדרה זו פורסמו עד כה ארבע אנתולוגיות של ספרות עברית ואנתולוגיה נוספת של יוצרים לטיניים הכותבים על ישראל. סדרת האנתולוגיות זכתה להד ניכר באמריקה הלטינית, ועל יוזמה זו זכה בפרס מטעם שגרירות ישראל באקוודור ואגף קשתו"ם של משרד החוץ. כמו כן יזם וערך סדרה של ספרות אקוודורית שראתה אור בהוצאת "כרמל". אביטוב עבד כעורך ספרותית בהוצאות: "כרמל", עמדה", "מטר", "ביתן", "גוונים", "גלורי" וכעורך מלווה לכתבי יד אחרים שראו אור בהוצאות נוספות.
במשך שנים הדריך מטיילים בכמה מארצות אמריקה הלטינית והחל משנת 2009 הוא עוסק בבימוי ובהפקה של סרטי תעודה המוקדשים בעיקר לתולדות האנוסים בארצות מרכז ודרום אמריקה וחיי צאצאיהם בהווה.
סרטיו הוצגו בהקרנות פומביות בארצות הברית ובאמריקה הלטינית, בפסטיבלי קולנוע, בין השאר פסטיבל הקולנוע הבינלאומי היהודי במיאמי, ארצות הברית (2012), באולמות קולנוע, בירידי ספרות, ב"שבוע ישראל" במספר ארצות ובאוניברסיטאות ובבמות נוספות. שניים מסרטיו תורגמו לאנגלית ולגרמנית. כמו כן, הוא מרצה על נושאים הקשורים לישראל ולדרום אמריקה והשתתף כסופר בירידי ספרות שונים.
יצירתו > ספרים

"הסתכלות, דו"ח מבתי חולים פסיכיאטריים", "כנרת", 1991. מהדורה מתוקנת ומורחבת ראתה אור בהוצאת ירון גולן, 1993: ספר תיעוד ראשון מסוגו של תצפיתן בלתי תלוי על המערכת הפסיכיאטרית בישראל. הספר מבוסס על מחקר בן שנה שנערך בארבעה בתי חולים פסיכיאטריים בירושלים. הספר, הכתוב ב"סגנון ספרותי-אישי מרשים במיוחד" ("כל העיר"), זכה להד רב בקרב קהל הקוראים ובכלי התקשורת והוגדר על ידי הביקורת כ"מבצע נדיר" ("שיחות") ו"מסע מרתק לארץ לא נודעת" ("ידיעות אחרונות").
"כשג'ימי ביקש שיקברו אותו בעמידה", "כרמל", 1995. קובץ סיפורים. עריכה: דויד ויינפלד: מחרוזת סיפורים ומעשיות על גברתני ודברני שוק מחנה יהודה בירושלים.
"אדון הסליחות", "ספריית מעריב", 1996. קובץ סיפורים. עריכה: איתן בן נתן: סיפורים ריאליסטיים המפליגים אל עולם הפנטסיה והסיוט, המשקפים מצב קיומי אוניברסלי של שחיקה במגרסת החיים.
"שומע במותו את הים", "ספריית מעריב", 1998. סיפורי פרשיות. עריכה: איתן בן נתן: אסופה בה נכללות כמה מהפרשיות המרכזיות שכתב אביטוב בסגנון המשלב תיעוד וספרות.
"פתק מאמא", "עם עובד", 2001. רומן. עריכה: חיים באר: רומן המעמיד במרכזו את דמותה הכובשת ושופעת החום של האם – אישה צבעונית, מלאת הומור וחדת לשון "הזורה מלח על החיים ובוזקת סוכר על המוות". מתוך אמפתיה וגעגועים מתוארת מערכת יחסים סבוכה, כואבת ומשעשעת של ילד ואמו ונפרשים חייה של משפחה בעלת מסורת טבריינית המתגוררת בשכונת פועלים בחיפה.
"הלילה של סנטיאגו", "אסטרולוג", 2001. קובץ סיפורים. עריכה: רן יגיל: מחרוזת סיפורים טרגי-קומית המתרחשת כולה בקובה ושופכת אור ספרותי אמין על עולם שלא היה מוכר לקורא הישראלי.
"מדריך קובה", "אסטרולוג", 2001. מדריך. נכתב במשותף עם אבי הזאב.
"חתונה כבר לא תצא מזה", "אסטרולוג", 2003. נובלה. עריכה: רן יגיל ושלומי חסקי: שני סיפורי אהבה לא ממומשים המתרחשים במקביל. האחד, בין נגר ל"דיווה" של המוזיקה הערבית, הזמרת אום-כולת'ום, והשני, בין אחיינו לבתו המסתורית של בעל הבית שלו.
"יומה", "גלורי", 2004. רומן אוטוביוגרפי. עריכה: יעל ישראל: סיפורו של זר באי קריבי, המרגיש כמו תושב עד שהמציאות כופה עליו לחוש שוב כמו זר.
"101 יום", "גלורי", 2004. נכתב בשיתוף עם לידור גולדברג: ספר מסע על פרשת ארבעת המוצ'ילרים הישראלים החטופים בקולומביה.
"האורות של מיאמי", "כרמל/עמדה", 2005. נובלה וסיפורים. עריכה: רן יגיל ועמוס אדלהייט.
"הומלס", "כרמל/עמדה", 2008. רומן. עריכה: יעל ישראל. "הומלס הוא כל-אדם, שבאמצע חייו נזרק לרחוב ונאלץ להמציא שם את עצמו מחדש. הומלס הוא מורד, מאהב ומשורר הרחוב. הומלס הוא האני האבוד והחרד שיש בכל אחד מאיתנו, הפוחדים שניזרק, שלא ירצו בנו עוד, שלא יאהבו אותנו, שינטשו אותנו. את כל הרגישויות הללו חווה הומלס בעוצמה ובאינטנסיביות מבעיתה ומשחררת בו-זמנית. הומלס מעניק תפיסה ייחודית על החיים בממד זמן פנימי, המשוחררים מכבלי הממסד.
על יצירתו

לדברי נורית גוברין: "סיפוריו של אביטוב מתרחשים בין ה"כאן" (ישראל) וה"שם" (אמריקה הלטינית). סגנון כתיבתו משלב ריאליזם גרוטסקי, ריאליזם מועצם, פנטסיה וסוריאליזם. מתוך ריאיון לעיתונות: "את סגנון כתיבתי אני אוהב להחליף מסיפור לסיפור ומספר לספר, מהריאליזם ועד לכתיבת סיפורים פנטסטיים ואלגוריים, אבל לא את התכנים והנושאים העוסקים בדרך כלל בשולי החברה. אני מציב את האדם לפני הכול, ומרבה לכתוב על הנידחים החיים בהוויה מעיקה: על הומלסים וחולי נפש, נוודים ומשוטטים, באסטיונרים ועבריינים, מחפשי דרך ותועי דרך. באמצעות ספריי, אפשר להכיר את החצר האחורית של ישראל, אבל גם את החצר האחורית של אמריקה הלטינית, שלה הקדשתי חלק מכתיבתי".
פרסים

1993 - פרס למחקר במדעי החברה על שם ארתור רופין מטעם עיריית חיפה וועדה מהטכניון עבור "הסתכלות".
1994 – פרס קרן ירושלים לספרות יפה עבור "אדון הסליחות".
1998 – פרס מענק מטעם קרן עמו"ס עבור "שומע במותו את הים".
2005 - פרס ראש הממשלה לסופרים עבריים. מנימוקי השופטים למתן הפרס: "כתיבתו של ירון אביטוב עוסקת בפאזל האנושי הישראלי, ובעיקר ב'צברים' החיים מזה דורות בארץ. הוא כותב על השוליים החברתיים, על הדחויים והנידחים, ועל גיבורים הנפתלים עם עצמם ועם סביבתם על רקע הוויה מעיקה, ומנסים להישרד בתוך סיטואציות סבוכות. כתיבתו עוסקת בנושאים כמו חירות, כבוד האדם והפרט הבודד הנאבק על זהותו, והיא מצטיינת באנושיות רבה ואמפתיה ל'אחר' תוך הארת מורכבותו הנפשית. זו כתיבה רגישה של מספר טבעי בעל עין חדה ויכולת לתיאור מצבים בסגנון נקי ואמין (פרופ' יפה ברלוביץ, אלי עמיר ואשר רייך)".
2011 – פרס מענק מטעם "משגב ירושלים", מכון של האוניברסיטה העברית בירושלים עבור מחקרו על האנוסים.
2012 – פרס "שגריר הספרות העברית באמריקה הלטינית" עבור פרויקט האנתולוגיות בשפה הספרדית ועבודתו של אביטוב לקירוב תרבותי בין אמריקה הלטינית וישראל. הפרס הוענק מטעם שגרירות ישראל באקוודור ואגף קשתו"ם במשרד החוץ.
עריכה

"בואי כלה", "כרמל", 2001. אנתולוגיה של סיפורי חתונה. בשיתוף עם רן יגיל. מבוא: ירון אביטוב.
"טעם החיים", "כרמל", 2002. אנתולוגיה של סיפורי אוכל. בשיתוף עם רן יגיל. מבוא: ירון אביטוב.
"הקשב", "כרמל", 2005. אנתולוגיה של סיפורי צבא. בשיתוף עם רן יגיל. מבוא: ירון אביטוב.
"סיפורים מאמצע העולם", "כרמל", 2005. אנתולוגיה של סיפורים מאקוודור. בשיתוף עם קרלוס אאולסטיה וחוליו פאסוס. מספרדית: מואיז בן הראש. מבוא: ירון אביטוב.
"אחד אלוהינו, מאמינים, כופרים ופוסחים על שתי הסעיפים", כרמל, 2008. בשיתוף רן יגיל. מבוא: ירון אביטוב.
"ירושלים של האנדים", "כרמל", 2008. אנתולוגיה של סיפורים אקוודורים העוסקים בישראל. בשיתוף עם חוליו פאסוס. תרגום ועריכה מספרדית: לאה פרישברג ותנחום אבגר. מבוא: ירון אביטוב.
"אינדיאני על ההר", "כרמל", 2009. תרגום: יורם מלצר. יוזם, מביא לבית הדפוס וכותב מבוא: ירון אביטוב.
ספרים בשפה הספרדית

"אל פואבלו דל ליברו" ("עם הספר"), "ליברסה", 2007. אנתולוגיה של ספרות עברית. עורך וכותב מבואות וניתוחים: ירון אביטוב.
"חרוסלן אן לוס אנדס" ("ירושלים של האנדים"), "ליברסה", 2007. עריכה: ירון אביטוב וחוליו פאסוס.
"און סולו דיוס" ("אחד אלוהינו"), "פרדיסו", 2009. אנתולוגיה של ספרות עברית. עריכה ומבואות: ירון אביטוב.
"לוסס דה מדריד" ("האורות של מדריד"), "פרדיסו", 2009. נובלה מאת ירון אביטוב.
"אל ליברו דה לה פאז" ("ספר השלום"), "פרדיסו", 2010. אנתולוגיה של ספרות עברית. עריכה ומבואות: ירון אביטוב.
"לוס פאחארוס נו קאנטאן אן אושוויץ" ("הציפורים לא מזמרות באושוויץ"), "פרדיסו", 2010. אנתולוגיה של ספרות עברית. עריכה ומבואות: ירון אביטוב.
סרטים

"לה טריבו פרדידה דה לוס ספרדיטאס" ("השבט האבוד של הספרדיטאס"), 2011. שפה: ספרדית. תרגום לאנגלית. בימוי, תסריט, תחקיר והפקה: ירון אביטוב. 73 דקות. עוסק בתולדות האנוסים באקוודור, והוא עיבוד חדש של הסרט"לה טריבו פרדידה דה לוחה" ("השבט האבוד של לוחה"), 2010. שפה: ספרדית. 82 דקות.
"אלמה הבראה" ("נפש עברי"), 2011. שפה: ספרדית. 58 דקות. עוסק בקהילת מחפשי דרך אל היהדות.
"לה חודרייה לוחאנה", ("הרובע היהודי בלוחה"), 2012. שפה: ספרדית. בימוי, תסריט, תחקיר והפקה: ירון אביטוב. מוזיקה: אדגר פלסיוס. 57 דקות. סרט המשך העוסק בתולדות האנוסים בדרום אקוודור.
"אמריקה לדינה", 2012-2013. שפה: ספרדית. בימוי, תסריט, תחקיר והפקה: ירון אביטוב. הסרט כולל שני חלקים ומלווה בפסקול מוזיקלי. עוסק בתולדות האנוסים ברחבי אמריקה הלטינית.
לקריאה נוספת

ירון אביטוב, צריך לעמל את העברית, באתר הארץ, 28 במאי 2010
"עם הספר", "ידיעות אחרונות", 3 באוגוסט 2007 (על האנתולוגיות של ירון אביטוב בשפה הספרדית)
על אנתולוגיית השואה בספרות העברית, "7 לילות", ידיעות אחרונות, 6 ביולי 2012
הערות שוליים

↑  אביטוב, באתר הפרס
↑  נורית גוברין, 'תה עם לימון - סיפורים עבריים על זוגיות בין כסף לזהב',, על הסיפור: "מרים ששון יוצאת לעבודה". בתוך האנתולוגיה בעריכתה:: הוצאת גוונים, 1997
| --- | --- |
בקרת זהויות :  NLI: 987007448354805171  BnF: cb14622635z (data)  GND: 1159166528  ISNI: 0000 0000 6658 7183  LCCN: n92051350  SUDOC: 076685527  VIAF: 66720237   WorldCat (עם VIAF): 66720237
כדורגל לקטועי גפה

משחק כדורגל לקטועי גפה בהאיטי, 2011
כדורגל לקטועי גפה הוא ענף ספורט נכים המיועד לכדורגלנים קטועי רגל או יד. המשחק מתנהל בין קבוצות של שבעה, שאחד מהם הוא שוער קטוע יד והיתר הם שחקני שדה קטועי רגל. כל השחקנים משחקים ללא התותבות שלהם, ושחקני השדה משתמשים בזוג קביים ממתכת.
המשחק נוסד ב-1982 על ידי דון בנט מארצות הברית. ברחבי העולם מתקיימות התאחדויות לאומיות ובינלאומיות לכדורגל לקטועי גפה.
חוקי המשחק

חוקי המשחק נקבעו על ידי פיפ"א:
ממדי המגרש לא יעלו על 70 X ‏60 מטר
ממדי השער יהיו (לכל היותר): רוחב 5 מטר, גובה 2.2 מטר, עומק מטר אחד
למשחק ישמש כדור פיפ"א סטנדרטי
משך המשחק יהיה 50 דקות בשתי מחציות, שביניהן מפרידה הפסקה בת עשר דקות
שחקנים שהם קטועי שתי רגליים רשאים לשחק עם תותבת אחת
בטורנירים מסוימים ישחקו קבוצות של ארבעה שחקני שדה ושוער
שחקן רשאי לתמרן את הכדור או לשלוט בו באמצעות רגלו השלמה, אך לא באמצעות קב או יתרת רגלו הקטועה. הפרת כלל זה כמוה כעבירת יד במשחק כדורגל רגיל. לא יוטל עונש על מגע מקרי בין הכדור לקב או ליתרת הרגל הקטועה
שימוש בקב נגד שחקן אחר יגרום להרחקת השחקן מהמשחק והענקת בעיטת עונשין לקבוצה היריבה
שוער איננו רשאי לצאת מאזור השער, ואם עשה זאת במתכוון יורחק מהמשחק ולקבוצה היריבה תוענק בעיטת עונשין
כללי הנבדל אינם חלים
כל קבוצה רשאית לקחת במהלך המשחק שני פסקי זמן של שתי דקות
כל קבוצה רשאית לערוך חילופי שחקנים ללא הגבלה.
גביע העולם בכדורגל לקטועי גפה

הטורניר העולמי לכדורגל לקטועי גפה התקיים בפעם הראשונה בשנת 1984 בשם "אליפות העולם בכדורגל לקטועי גפה". מ-2005 נושאת התחרות את שמה הנוכחי.
|  | שנה | עיר מארחת | מדליית זהב | מדליית כסף | מדליית ארד |
| --- | --- | --- | --- | --- | --- |
| 1 | 1984 | ארצות הברית סיאטל, ארצות הברית |  |  |  |
| 2 | 1988 | ארצות הברית סיאטל, ארצות הברית | אל סלוודור אל סלוודור | ארצות הברית ארצות הברית | אנגליה אנגליה |
| 3 | 1989 | ארצות הברית סיאטל, ארצות הברית |  |  |  |
| 4 | 1991 | אוזבקיסטן טשקנט, אוזבקיסטן |  |  |  |
| 5 | 1998 | אנגליה מנצ'סטר, אנגליה | רוסיה רוסיה | אוזבקיסטן אוזבקיסטן | ברזיל ברזיל |
| 6 | 2000 | ארצות הברית סיאטל, ארצות הברית | ברזיל ברזיל | רוסיה רוסיה | אוקראינה אוקראינה |
| 7 | 2001 | ברזיל ריו דה ז'ניירו, ברזיל | ברזיל ברזיל | רוסיה רוסיה | אנגליה אנגליה |
| 8 | 2002 | רוסיה סוצ'י, רוסיה | רוסיה רוסיה | ברזיל ברזיל | אוזבקיסטן אוזבקיסטן |
| 9 | 2003 | אוזבקיסטן טשקנט, אוזבקיסטן | רוסיה רוסיה | אוקראינה אוקראינה | ברזיל ברזיל |
| 10 | 2005 | ברזיל ריו דה ז'ניירו, ברזיל | ברזיל ברזיל | רוסיה רוסיה | אנגליה אנגליה |
| 11 | 2007 | טורקיה אנטליה, טורקיה | אוזבקיסטן אוזבקיסטן | רוסיה רוסיה | טורקיה טורקיה |
| 12 | 2010 | ארגנטינה קרספו, ארגנטינה | אוזבקיסטן אוזבקיסטן | ארגנטינה ארגנטינה | טורקיה טורקיה |
| 13 | 2012 | רוסיה קלינינגרד, רוסיה | אוזבקיסטן אוזבקיסטן | רוסיה רוסיה | טורקיה טורקיה |
| 14 | 2014 | מקסיקו קוליאקאן, מקסיקו | רוסיה רוסיה | אנגולה אנגולה | טורקיה טורקיה |
| 15 | 2018 | מקסיקו סן חואן דה לוס לגוס, מקסיקו | אנגולה אנגולה | טורקיה טורקיה | ברזיל ברזיל |
טורנירי כדורגל נוספים לקטועי גפה שהתקיימו:
אליפות אירופה הפתוחה לכדורגל לקטועי גפה (1999)
אליפות וולגוגרד הפתוחה לכדורגל לקטועי גפה (2006)
הטורניר הכל-אפריקאי לכדורגל לקטועי גפה (2007)
אליפות אירופה לכדורגל לקטועי גפה (2008, 2017)
הערות שוליים

↑  מקור: http://www.ampsoccer.org/history.htm.
כדורגל בשוודיה

נבחרת הכדורגל השוודית הראשונה ב-1908
כדורגל הוא ענף הספורט השני הפופולרי ביותר בשוודיה (אחרי הסקי).
בשוודיה יש למעלה מ-8,500 קבוצות, הפועלות במסגרת כ-3,200 מועדונים פעילים. בשוודיה שיחקו לראשונה בכדורגל במהלך שנות השבעים של המאה ה-19 והאליפות הראשונה התקיימה ב-1896. ב-1904 נוסדה התאחדות הכדורגל השוודית, המנהלת את נבחרות הגברים והנשים הלאומיות.
עד היום זכתה נבחרים הגברים השוודית להישגים נאים בגביע העולם בכדורגל: ב-1958 הגיעה למקום השני ובשנים 1950 ו-1994 הגיעה למקום השלישי. נבחרת הנשים של שוודיה נחשבת כאחת הנבחרות הטובות בעולם. נבחרת זו זכתה באליפות אירופה לנשים ב-1984, ובגביע העולמי לנשים בשנת 2003 סיימה שנייה.
היסטוריה

פרק זה לוקה בחסר. אנא תרמו לוויקיפדיה ו. ייתכן שתמצאו פירוט בדף השיחה.
פרסים אישיים

פרסי כדורגלן וכדורגלנית השנה בשוודיה הם פרסים שנתיים המוענקים על ידי התאחדות הכדורגל השוודית לכדורגלנים המצטיינים במהלך העונה. שני הפרסים מוענקים זה לצד זה בטקס הגאלה של ההתאחדות השוודית.
ראו גם

שלישיית גרה-נו-לי
דמאלסוונסקאן
אלסוונסקאן
כרומודינמיקה קוונטית

יצירת זוג, אחת האינטראקציות הבסיסיות בכרומודינמיקה קוונטית: גלואון (בצורת קפיץ באיור) הופך לזוג קוורק ואנטי-קוורק. באיור מוצג גם מטען ה"צבע" של החלקיקים: הגלואון נושא כחול ואנטי-אדום והקוורקים כחול ואנטי-אדום בהתאמה.
כרומודינמיקה קוונטית (QCD) היא תורת שדות קוונטית המסבירה את מקורו של הכוח הגרעיני החזק. החלקיקים בתורה זו הם קווארקים, אנטי-קווארקים וגלואונים. מקור השם במילים היווניות כרומה (χρώμα) המציינת צבע, ודינמה (δύναμη) המציינת כוח, כלומר "כוח צבע".
הכוח הגרעיני שבין מרכיבי גרעין האטום, הפרוטונים והנייטרונים, מוסבר בתורה זו ככוח שיורי שנובע מכוח חזק הרבה יותר, הפועל בין קווארקים - החלקיקים המרכיבים את הפרוטונים והנייטרונים עצמם. החלקיקים הבסיסיים בתורה הם קווארקים, אנטי-קווארקים וגלואונים.
הגלואון הוא החלקיק הנושא את הכוח החזק, בדומה לתפקידו של הפוטון באלקטרודינמיקה קוונטית. בעוד באלקטרודינמיקה קיים רק סוג פוטון אחד, ומטען חשמלי שהוא מספר בודד, הרי בכרומודינמיקה למטען יש תכונה נוספת המכונה צבע (למרות שאין שום קשר לצבע במובנו היום-יומי, שהוא תופעה אלקטרומגנטית), ושלושת הסוגים נקראים כחול, אדום וירוק. כשם שבאלקטרודינמיקה יש מטען חיובי ושלילי, גם בכרומודינמיקה יש צבע ואנטי-צבע. צירוף של שלושת הצבעים (כחול אדום וירוק) או שלושת האנטי-צבעים (אנטי-כחול, אנטי-אדום ואנטי-ירוק) הוא לא טעון (כפי שצירוף של שלושת הצבעים הללו, במובנם היום-יומי, הוא לבן - חסר צבע).
קווארק יכול להיות כחול, אדום או ירוק (או צירוף ליניארי שלהם). אנטי-קווארק יכול להיות אנטי-כחול, אנטי-אדום או אנטי-ירוק (או צירוף ליניארי שלהם). גלואון יכול להיות כל צירוף של צבע ואנטי-צבע (יש סה"כ תשעה צירופים כאלה, אך למעשה יש רק שישה סוגי גלואונים, כי הצירופים כחול - אנטי-כחול, אדום - אנטי-אדום וירוק - אנטי-ירוק תלויים ליניארית זה בזה, למשל הצירוף כחול+אדום - אנטי-כחול+אנטי-אדום שקול לירוק - אנטי-ירוק).
כשם שב-QED חלקיק טעון יכול לפלוט ולבלוע פוטון, כך ב-QCD חלקיק בעל צבע יכול לפלוט או לבלוע גלואון (ראו איור). כיוון שהגלואונים הם בעלי צבע בעצמם, גלואונים יכולים לפלוט ולבלוע גלואונים אחרים (זאת בניגוד לפוטונים, שהם חסרי מטען חשמלי ולכן אינם יכולים לפלוט ולבלוע פוטונים אחרים באופן ישיר).